
«Rhümia». Rhum & Cia. Direcció: Martí Torras Mayneris. Interpretació: Jordi Martínez, Joan Arqué, Pep Pascual, Roger Julià i Mauro Paganini. Composició musical: Pep Pascual i Mauro Paganini. Direcció musical: Pep Pascual. Escenografia: Martí Torras Mayneris i Xavi Xipell “Xipi”. Vestuari: Rosa Solé. Disseny d’il·luminació: Quico Gutiérrez. Disseny de so / concepció sonora: Ramon Ciércoles. Ajudant de direcció / regidoria: Lluc Armengol. Moviment: Fàtima Campos. Cap tècnic: Xavi Xipell “Xipi”. Assistent tècnic: Patty Cortés. Direcció de producció: Carles Manrique (Velvet Events). Producció executiva: Xavier Ribalaygua. Distribució: Elena Blanco – Magneticam. Una coproducció del Grec 2016 Festival de Barcelona, Velvet Events i el Teatre Lliure. Amb la col·laboració d’Atrium Viladecans. Espai Lliure, Teatre Lliure Montjuïc, Barcelona. Del 20 al 24 de juliol

Divertidíssims, i tendres, de nou, aquests pallassos fets de pedaços i ànimes ben concretes

Rhümia és el resultat de donar una volta a aquell Rhum fet amb un cop de ràbia i molta tendresa. Si en aquella primera, hi havia molt present el record de Monti, ara, queda tot més difuminat. Si abans hi havia la presència a la pista, ara també hi és però té un aire molt més casolà, d'estar pes casa, amb el vàter, l'estufa de llenya i el  tocata. Hi ha els gags de sempre (com la cantant de Charlie Rvel amb uns pits que fan males passades) però transformats. per exemple, ara no és una diva si no una cantaora pelada que, per cert, en comptes de micròfon gasta un desembossador clàssic. 

Martí Torras va construir a Paradís, de las Divinas, un espai  en què els personatges (i el públic) es trobava al darrere de les cortines. No és ben bé el cas, però té un cert aire de confidència, on es canvien batins per jaquetes. La música és la columna vertebral de la peça, certament. Pepino segueix sense parlar gaire. Però no li cal. Com aquell expressiu germà Marx... L'entrada de Mauro Paganini encara es nota amb massa fissures. Hi ha un buit notable en la manera d'entendre el clown i la connexió dels pallassos amb aquest músic, vingut de l'Argentina i que dissimula per si el tornen a enviar a fer de míusic de carrer. Dins de la seva guitarra té un secret que, probablement, tindria més joc si compartís escena (ni que sigui sense adonar-se'n) amb altres pallassos. Pletòric és el número de gòspel o el de flamenc que deiem abans. Aconsegueixen connectar des del minut zero i divertir i treure les cabòries. I ja està. Que no és poc. La tendresa la serveixen molt pautada, gelosos o vergonyosos d'ensenyar massa la seva ànima (i això que el públic arriba fins a poder estirar la cadena de vàter de casa seva!).
Jordi Bordes, Recomana, 22 juliol 2016

Rhümia, la pallassada més poètica

Ara fa un parell d’anys vam poder gaudir d’un bonic, mil·limetrat i emotiu espectacle de pallassos. Es titulava Rhum i va ser tan sonat que va merèixer el Premi Zirkòlika al Millor Espectacle de Pallassos. Aquella bogeria descontrolada aixecava aplaudiments i riures a dojo i tot gràcies a la vareta màgica d’en Joan Montanyès “Monti” que, malhauradament, no va poder viure l’estrena.

Ara, els integrants d’aquella aventura s’embarquen en un nou viatge. Consisteix en passar de Rhum a Rhümia. La companyia torna a escriure un nou espectacle per fer les delícies del públic. Els personatges són els mateixos, el seyor Matínes (Jordi Martínez), el senyor Arquetti (Joan Arqué), Peppino (Pep Pascual), Giuliani (Roger Julià) i en aquesta ocasió en Guillem Albà no se suma a la troupe i entra en el seu lloc Mauro Paganini, un clown i lutier argentí que està totalment a l’alçada de les circumstàncies.

Si en la primera aparició de la companyia es feia un homenatge al mític clown Rhum i també a en “Monti”, en aquesta ocasió l’estrena de l’espectacle va coincidir amb la pèrdua del gran pallasso suís Dimitri, a qui es va dedicar l’espectacle.

Bombers, predicadors, enganys, ballarugues i música. Una sopresa rere l’altra que et van duent del número clàssic de pallassos a la originalitat de les noves invencions d’aquesta colla descontrolada. En aquesta ocasió, la música té un paper molt rellevant i aconsegueix posar al públic dempeus cantant i ballant amb tota la companyia!

L’espectacle és catàrtic. Recomano que hi aneu, que us asseieu tranquil·lament a la vostra butaca i us deixeu portar. Veureu com de sobte un riu de rialles començarà a brollar-vos per tot el cos. No és la broma fàcil, no és un humor lleuger, és bo, és molt bo i aconsegueix que per uns moments oblidis l’atrafegat dia a dia per riure a cor què vols. Ara bé, no perdeu pistonada, l’espectacle només estarà quatre dies programat a l’Espai Lliure de Barcelona, però per sort per Nadal en podrem tornar a gaudir.

L’espectacle comença dient que el pallasso és un poeta en acció i no li falta raó, perquè l’obra desperta sentiments i ambients que només la poesia t’aconsegueix arrencar.

Aneu-hi, confieu i rieu, sobretot rieu!!!
Oriol Toro, Núvol, 22 juliol 2016

